**Asutajate ootused Sihtasutusele Tartu Kunstimuuseum**

* **Sissejuhatus**

Riigi kui asutaja ootused sihtasutusele tulenevad strateegiast „Eesti 2035“, „Kultuuri arengukavast 2021–2030“, Rahvusvahelise Muuseumide Nõukogu ICOM muuseumide eetikakoodeksist, muuseumiseadusest ning on kooskõlas sihtasutuse põhikirjaga.

Tartu linna kui asutaja ootused sihtasutusele tulenevad strateegiast „Tartu linna arengustrateegia 2030“ ja strateegiast „Tartu kultuuristrateegia 2030“.

Eesti Vabariik, asutajaõiguste teostajana Kultuuriministeerium, ning Tartu linn, seavad sihtasutusele kolm peamist eesmärki:

* tagada riigile kuuluva muuseumikogu pikaajaline säilimine ja arendamine;
* järgida sotsiaalse vastutuse põhimõtteid ning head juhtimistava;
* muuseumi jätkusuutliku majandustegevuse tagamine.

Seatavate eesmärkide täitmise eest vastutavad sihtasutuse nõukogu ja juhatus. Erinevate eesmärkide tasakaalustamise eest vastutab sihtasutuse nõukogu.

Asutajate ootuste täitmise seire toimub igal aastal perioodil veebruar kuni märts, st enne majandusaasta aruande kinnitamist sihtasutuse nõukogus. Asutajate ootusi uuendatakse vastavalt vajadusele.

* **Riigi ja Tartu linna osalemise põhjused sihtasutuse asutamisel**

Riik ja Tartu linn asutavad ühiselt Sihtasutuse Tartu Kunstimuuseum, et tagada sihtasutuse avaliku funktsiooni täitmine, milleks on vara valitsemise ja kasutamise kaudu Eesti kultuuriloo seisukohalt olulise kunsti ning sellega seotud materjali kogumine, säilitamine, uurimine ning vahendamine. Riigile kuuluvasse muuseumikogusse, mida sihtasutus hakkab kasutama halduslepingu alusel, kuulub väärtuslik osa Eesti kultuuripärandist, mille hoidmine ja arendamine on avalik huvi. Sihtasutuse missioon on aidata kaasa kunsti väärtustamisele ühiskonnas ning Tartu kui inspireeriva elukeskkonnaga linna ja atraktiivse reisisihi arengule.

* **Strateegilised valdkondlikud eesmärgid**

Võtmeindikaatorid[[1]](#footnote-1):

1. Külastajate rahulolu
2. Töötajate rahulolu

Täpsemad valdkonnapõhised ootused Sihtasutusele Tartu Kunstimuuseum on järgmised:

1. **Teha koostööd Tartu südalinna kultuurikeskuse rajamisel: anda vajalikku sisendit hoone projekteerimiseks, valmistada ette näituse- ja publikuprogrammid, koostada finantsplaan, analüüsida vajadust muuta asutuse struktuuri ja/või koosseisu.**

Tulemusindikaatorid:

* 1. Vajalikud analüüsid ja plaanid koostatud

1. **Hoida kogumispõhimõtted ajakohased ja järjepidevalt täiendada muuseumikogu vastavalt kogumispõhimõtetele.**

Tulemusindikaatorid:

* 1. Uute museaalide vastavus kehtivatele kogumispõhimõtetele
  2. Muuseumikogu täiendamise otsuste põhjendatus

1. **Säilitada muuseumikogu turvalistes ja stabiilsetes hoiutingimustes.**

Tulemusindikaatorid:

* 1. Nõuetekohast säilitamist tagava hoidlapinna osakaal hoidlate kogupinnast
  2. Rahuldava füüsilise seisukorraga museaalide osakaal museaalide koguarvust

1. **Võimaldada huvilistele ligipääs muuseumikogule ja algatada muuseumikoguga ja/või muuseumi uurimisteemaga seotud uurimisprojekte.**

Tulemusindikaatorid:

* 1. Foto- ja dokumendikogu kättesaadavus MuIS-is
  2. Uurimisprojektide arv aastas

1. **Laiendada muuseumi pakutavat kompetentsi ja pakkuda koostöövõimalusi Tartu linna hallatavatele asutustele ühisprojektide läbiviimiseks ning seeläbi suurendada muuseumi kogukondlikku mõju.**

Tulemusindikaatorid

* 1. Toimunud koostööprojektide arv

1. **Pakkuda muuseumi missioonist, kogust ja teemadest lähtuvaid haridustegevusi ning unikaalset ja inspireerivat näituseprogrammi.**

Tulemusindikaatorid:

* 1. Muuseumi külastajate arv aastas, sh piletiga külastajate arv (panustab „Kultuuri arengukava 2021–2030“ üldeesmärgi mõõdikusse „Eesti elanike osalemine kultuurielus“)
  2. Haridustegevustes osalejate rahulolu pakutud tegevustega
  3. Aasta jooksul tegevusest osa saanud kooliõpilaste arv

1. **Tagada muuseumikogusse kuuluvate autoriõigustest vabade teoste digikujutiste vabakasutus.**
2. **Hoida muuseumi näitused külastajatele avatud vähemalt kuuel päeval nädalas, sh nädalavahetustel ja üldjuhul ka riigipühadel ning iga nädal vähemalt ühel tööpäeval kauem kui kella 18.00-ni.**
3. **Arvestada kõigi teenuste pakkumisel kasutajate vajadustega kogu nende elukaare ulatuses:** lapsed, eakad, erivajadustega inimesed, lapsevanemad, ajutise tegevuspiiranguga inimesed, erineva keele- ja kultuuritaustaga inimesed ja kõik teised. Analüüsida teenuseid nn suutlikkussurvest ja kogemuse terviklikkusest lähtuvalt: st millist võimekust või suutlikkust iga konkreetne teenus kasutajalt igas üksikus kasutusetapis nõuab ning kuidas on võimalik suutlikkuste barjääre alandada või alternatiive pakkuda. Suuremaid investeeringuid nõudvate muudatuste puhul koostada tegevuskava.
4. **Vähendada muuseumi keskkonnajalajälge.**

Tulemusindikaatorid (panustavad „Kultuuri arengukava 2021–2030“ alaeesmärgi mõõdikusse „Eesti kultuurikorralduse keskkonnamõju“):

* 1. Elektri- ja soojusenergia kasutus aastas
  2. Vee kasutus aastas
  3. Jäätmete liigiti kogumine
  4. Keskkonnahoidlike hangete osakaal kõigist hangetest aastas
  5. „Rohelise muuseumi“ ja/või "Roheline võti" märgise saamine/hoidmine
* **Finantseesmärgid**

Kasumi teenimine ei ole riigi asutatud sihtasutuste tegevuseesmärk. Vaatamata sellele on vajalik jälgida, et sihtasutus tegutseks oma eesmärkide saavutamisel neile eraldatud ressurssidega võimalikult kuluefektiivselt.

Võtmeindikaatorid:

1. Omatulu osakaal kogutulust (v.a investeeringutoetused)
2. Lühiajaliste võlgnevuste kattekordaja

Strateegiliste valdkondlike eesmärkide saavutamist ja tegevuse jätkusuutlikkust peavad toetama järgmised finantseesmärgid ja -põhimõtted:

1. **Efektiivsus ja jätkusuutlikkus**:
   1. majandustegevus peab toimuma ressursisäästlikult;
   2. keskpikas ajahorisondis (3–5 a) ei tohi kulude kasv (ilma amortisatsioonita) ületada tulude kasvu.
2. **Investeerimispoliitika**:
   1. investeeringuid tehakse lähtuvalt nõukogu otsusest ning need kaetakse üldjuhul sihtasutuse omatulust ja välisvahendite abil;
   2. kõik plaanitavad investeeringud peavad olema põhjalikult läbi analüüsitud ning kaasnevad riskid tuvastatud ning arvesse võetud;
   3. üksikobjektide investeeringuotsuste ettevalmistamisel ja alternatiivide analüüsil lähtutakse põhimõttest, et projekt peab olema jätkusuutlik ja tasuv: st mitte suurendama sihtasutuse püsikulusid määral, mida projekti tulud ei kata;
   4. uute hoonete ehitamisele eelistatakse võimaluse korral olemasolevate hoonete (eelkõige mälestiste) renoveerimist.
3. **Sihtasutuse eelarve kavandamisel lähtuda põhimõttest, et riigi toetust kasutatakse esmajärjekorras Lisas 1 loetletud baasteenuste osutamiseks[[2]](#footnote-2) ja asutajate ootuste dokumendis nimetatud strateegiliste valdkondlike eesmärkide saavutamiseks.** Lisateenused on teenused, mille osutamine ei ole sihtasutuse põhitegevus. St et sihtasutus võib, aga ei pea neid pakkuma. Vastavalt muuseumiseadusele ei tohi need teenused (§ 20 lg 2) takistada põhiülesannete täitmist, peavad olema minimaalselt isetasuvad (soovituslikult kasumlikud) ning nende osutamise otsesteks kuludeks ei või kasutada riigi tegevustoetust.

* **Juhtimiskvaliteedi eesmärgid**
  1. Sihtasutus rakendab sobivat **juhtimissüsteemi** ja **hindab** regulaarselt selle toimimist (nt ISO standard 9001, CAF-mudel, hindamine siseauditite abil jmt).
  2. Sihtasutus lähtub andmete töötlemisel ning infosüsteemide pidamisel, kasutamisel ja arendamisel avaliku sektori infoturbe nõuetest ning Kultuuriministeeriumi haldusala IKT teenuste korraldamise põhimõtetest.

3. Selleks toimub muu hulgas:

3.1. kord aastas **nõukogu esimehe koostöövestlus** juhatuse liikmega;

3.2. kord aastas **nõukogude liikmete enesehindamine** ja **juhatuse liige annab tagasisidet nõukogu liikmete tööle**.

4. Juhatuse liikmele tulemustasu maksmine on seotud asutaja ootuste täitmisega.

1. Vt kõigi indikaatorite metoodikat ning baas- ja sihttasemeid lisas 1 [↑](#footnote-ref-1)
2. Vt lisa 1 [↑](#footnote-ref-2)